ไฟแนนว์ทูเดย์
...เป็นที่แปลกใจไปทั่วแวดวงการเงิน การคลัง ที่จู่ๆ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ก็ฮึดขึ้นมาทำหนังสือถึงคนกันเอง อาจารย์โกร่ง ดร.วีรพงษ์ รามางกูร ประธานแบงก์ชาติ ถามเรื่องบทบาทของคณะกรรมการนโยบายการเงิน (กนง.)
11 ก.พ. 2556

...เป็นที่แปลกใจไปทั่วแวดวงการเงิน การคลัง ที่จู่ๆ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ก็ฮึดขึ้นมาทำหนังสือถึงคนกันเอง อาจารย์โกร่ง ดร.วีรพงษ์ รามางกูร ประธานแบงก์ชาติ ถามเรื่องบทบาทของคณะกรรมการนโยบายการเงิน (กนง.) 
ที่เขางงกันก็เพราะอยู่มานานไม่เห็น เดอะโต้ง จะลุกขึ้นมาอัดผู้ว่าการแบงก์ชาติ แต่พอมีข่าวปรับ ครม.ก็เริ่มไว้ลายขึ้นมาดื้อๆ ว่า แบงก์ชาติต้องลดดอกเบี้ยเพื่อลดการไหลเข้าของเงินร้อนที่ทำให้ค่าเงินบาทแข็งและการส่งออกเดี้ยงอยู่ในขณะนี้
...เมื่อปลายสัปดาห์ที่แล้ว มีการปล่อยข่าวกันสนุกสนานว่า ผู้ว่าการแบงก์ชาติ ประสาร ไตรรัตน์วรกุล ยื่นใบลาออก ช.ชดา ฟังข่าวลือแล้วขำๆ ไม่มีเหตุอันควรที่ผู้ว่าการจะต้องลาออก เพราะยังไม่ได้ทำอะไรผิด 
การจะฟันธงว่า แบงก์ชาติดำเนินนโยบายผิดพลาดนั้น ว่าไม่ได้ เพราะเงินร้อนไหลเข้ามาจากปัญหาเศรษฐกิจของอเมริกา ยุโรป และญี่ปุ่น ต่อให้ใครมาเป็นผู้ว่าการแบงก์ชาติก็แก้ปัญหานี้ได้ยาก
...ช่วงนี้อดีต รมว.คลัง ในรัฐบาลยิ่งลักษณ์ 1 ธีระชัย ภูวนาถนรานุบาล เขียนเฟซบุ๊กได้แซ่บเว่อร์อย่างยิ่ง อ่านแล้วไม่มีข้อสงสัยอะไรทั้งสิ้น ท่านเขียนว่า 
“เป็นที่น่าเสียใจครับ ปรากฏว่า นายกิตติรัตน์ รัฐมนตรีคลัง ได้ตบตาชาวบ้านอีกแล้วครับ เมื่อเช้านี้ผมเข้าใจผิดว่านายกิตติรัตน์จะนำเอาข้อเสนอเดิมของคณะกรรมการ AntiCorruption ซึ่งเป็น ‘ข้อตกลงเปิดเผยข้อมูล’ ไปเสนอคณะรัฐมนตรี ผมจึงได้ชมเชย แต่ปรากฏว่านายกิตติรัตน์ได้ไปเปลี่ยน ไม่ได้เอาข้อเสนอเดิม แต่เปลี่ยนไปเป็น ‘ข้อตกลงคุณธรรม’ จึงเป็นการเล่นปาหี่ตบตาชาวบ้านอีกครั้งหนึ่ง ทำทีว่ารัฐมนตรีคลังให้ความสำคัญแก่เรื่องนี้ แต่ข้อตกลงแบบนี้ไม่มีผลในการป้องปรามคอร์รัปชันได้จริงๆ ดอกครับ จะมีผลเป็นเพียงเรื่องที่ดูสวยหรูงดงามเท่านั้น ไม่ต่างจากการจัดงานอีเวนต์มหกรรม และการขึ้นป้ายโฆษณาเลยครับ” 
...โพสต์แรกผ่านไปก็แซ่บสุดแล้ว ยังมีโพสต์เรื่องคอร์รัปชันตามมาอีก ใครสนใจว่ามันส์หยดติ๋งขนาดไหน โปรดกดไลค์ ก็ตามอ่านกันได้เลย
...วันที่ 28 ก.พ.นี้ เป็นวันเกิดบิ๊กบอส ชาตรี โสภณพนิช ประธานกรรมการธนาคารกรุงเทพ ที่วันนี้ยังสดใส แข็งแรง ขอแฮปปี้เบิร์ธเดย์ล่วงหน้านะคะบอส